Հիմնադիրը «Հայկական երկրորդ հեռուստաալիք» ՍՊԸ-ն է: ՍՊԸ-ի հիմնադիրները երկուսն են` 1. Մայրապետյան Սամվել - 50%: 2. Մարտինյան Նատալյա - 50%: Սամվել Մայրապետյանը գործարար է, հայտնի է քաղաքի կենտրոնում էլիտար շենքերի շինարարության բիզնեսով: Երկրորդ հիմնադիրը` Նատալյա Մարտինյանը, ամենայն հավանականությամբ, փոխվարչապետ, տարածքային կառավարման նախարար Արմեն Գեւորգյանին փոխկապակցված անձ է: Արմեն Գեւորգյանը եւ Սամվել Մայրապետյանը մտերիմ ընկերներ են եւ, ըստ մամուլի հրապարակումների, նաեւ համատեղ բիզնես ծրագրեր են իրականացնում: Փոխվարչապետից փորձել ենք ճշտել` արդյո՞ք Ա. Գեւորգյանը «Հայկական երկրորդ հեռուստաալիք» ՍՊԸ -ի սեփականատերերից մեկն է: Որոշ ժամանակ անց փոխվարչապետի մամլո քարտուղարը ոչ հաստատեց, ոչ էլ հերքեց այդ տեղեկատվությունը, միայն խորհուրդ տվեց տեղեկությունը ճշտել հեռուստաընկերությունից: Առայժմ հնարավոր չի եղել պարզել, թե ով է Նատալյա Մարտինյանը եւ ինչ կապ ունի Արմեն Գեւորգյանի հետ: Հայաստանի երկրորդ հեռուստաալիքն իր խմբագրական քաղաքականությամբ ավելի զգուշավոր է, քան Հանրային հեռուստաընկերությունը: Սա, իհարկե, կապված է նաեւ հիմնադիրներից մեկի` Սամվել Մայրապետյանի հետ: Գործարարն ընդհանրապես շատ զգուշավոր է: Միաժամանակ կան տեսակետներ, որոնց համաձայն` հեռուստաընկերության կառավարմանը մասնակցում է նախկին նախագահ Ռոբերտ Քոչարյանի որդին` Սեդրակ Քոչարյանը: